ORDE do 10 de xuño de 2005 pola que se modifica e amplía o Plan Experimental de Seccións Europeas destinadas a potenciar a aprendizaxe de linguas estranxeiras nos centros de ensino non universitario.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/06/2005

A Consellería de Educación e Ordenación Universitaria vén levando a cabo nos últimos anos accións que teñen por finalidade o impulso da mellora da formación do noso alumnado no coñecemento das linguas estranxeiras pertencentes ao espazo cultural europeo.
Dentro dese conxunto de accións levouse a cabo a creación de seccións europeas, como fórmula experimental de ensino bilingüe, lingua galega ou castelá / lingua estranxeira. Este plan iniciouse no ano escolar 1999-2000 co establecemento dun proxecto experimental. Posteriormente foi regulado, de xeito formal, a través da Orde do 18 de abril de 2002 (DOG do 30 de abril) pola que se establece o Plan Experimental de Creación de Seccións Europeas destinadas a potenciar a aprendizaxe de linguas estranxeiras nos institutos de educación secundaria e centros públicos integrados, e ampliado no número de centros participantes a través da Orde do 26 de maio de 2003 (DOG do 2 de xuño).
Unha vez transcorridos tres cursos académicos desde a posta en práctica desa norma, e após a realización da correspondente avaliación, cómpre proceder a introducir as modificacións que permitan a mellora do plan, así como a súa extensión a outros cursos e niveis do ensino non universitario, como son os ciclos da formación profesional específica e os dous primeiros cursos da educación secundaria obrigatoria.
En consecuencia, e en virtude das competencias que lle son atribuídas pola normativa vixente, a Consellería de Educación e Ordenación Universitaria
DISPÓN:
Capítulo I
Aspectos xerais
Artigo 1º.-Obxecto.
O obxecto desta orde é a ordenación do establecemento, con carácter experimental, de seccións europeas nos institutos de educación secundaria e centros públicos integrados dependentes da Consellería de Educación e Ordenación Universitaria.
Artigo 2º.-Definición.
1. Unha sección europea é a organización da ensinanza dunha materia non lingüística da educación secundaria obrigatoria ou do bacharelato, ou dun módulo da formación profesional específica, que se cursa de xeito bilingüe, en galego ou castelán, segundo corresponda de acordo coa normativa vixente en materia de normalización lingüística, e nunha lingua estranxeira falada na Unión Europea.
2. A súa finalidade é reforzar as aprendizaxes da lingua estranxeira a través da incorporación parcial do seu uso como vehículo de comunicación na materia ou módulo na que se desenvolve, así como a adquisición da terminoloxía específica.
3. A incorporación da lingua estranxeira na sección europea farase progresivamente incrementando a súa presenza ao longo do seu desenvolvemento, tendo en conta a experiencia previa en seccións europeas do alumnado.
Artigo 3º.-Número máximo de seccións europeas.
1. O número máximo de seccións europeas na educación secundaria obrigatoria, o bacharelato e a formación profesional específica será de catro, en cada un deses niveis.
2. Cando nun centro estean autorizadas seccións europeas de linguas estranxeiras diferentes non poderán afectar a un mesmo grupo de alumnos.
Artigo 4º.-Alumnado.
1. Poderá acceder ás seccións europeas o alumnado matriculado en calquera dos cursos das etapas para as que o seu centro estea autorizado e que, de ser o caso, no curso ou ciclo anterior fora avaliado positivamente, cunha cualificación mínima de ben, na materia de lingua estranxeira correspondente ao idioma obxecto da sección.
2. O alumnado que forme parte dunha sección europea non poderá abandonala antes de rematar o curso escolar, salvo por razóns xustificadas ante a dirección do centro e coa autorización desta.
3. Cada alumno deberá contar coa autorización escrita dos seus pais ou titores legais para poder incorporarse a nunha sección europea.
4. Ao remate de cada curso o alumnado que sexa cualificado positivamente na materia ou módulo obxecto da sección europea e, de ser o caso, na correspondente lingua estranxeira recibirá unha credencial oficial expedida polo centro conforme par
ticipou nunha sección europea, que se fará constar mediante dilixencia no seu libro de escolaridade e no seu expediente académico segundo o modelo do anexo I.
Artigo 5º.-Número mínimo de alumnos.
1. Para que un centro poida desenvolver unha sección europea no curso inferior dos que teña autorizados pola aplicación desta orde deberá contar cun número mínimo de 15 alumnos. Nos cursos seguintes, a delegación provincial correspondente poderá permitir o desenvolvemento de seccións europeas cun mínimo de 10 alumnos.
2. No caso de que nun ano escolar un curso dunha sección europea non acade o número mínimo de alumnos o seu desenvolvemento nese curso quedará en suspenso. A dirección do centro deberá comunicar esta circunstancia á delegación provincial correspondente, que a trasladará á Dirección Xeral de Centros e Ordenación Educativa.
3. Ao comezo de cada curso escolar, antes do 15 de outubro, a dirección de cada centro deberá remitir á Dirección Xeral de Centros e Ordenación Educativa a cifra de alumnado matriculado en cada un dos cursos dos que forman parte as seccións europeas que teña autorizadas, co visto e prace da inspección educativa.
Artigo 6º.-Reforzo do idioma.
No caso da educación secundaria obrigatoria, o bacharelato e a formación profesional específica, o alumnado poderá recibir un máximo de dous períodos semanais de clase de reforzo do idioma, como ampliación ao seu horario lectivo, que serán impartidos polo seu profesorado especialista de lingua estranxeira, se as necesidades formativas así o requiren e os recursos do centro o permiten.
Artigo 7º.-Profesorado.
1. O profesorado de materia ou módulo deberá ter destino definitivo no propio centro e acreditar ter os coñecementos pertinentes no idioma estranxeiro, mediante a presentación de documentación que así o xustifique. A titulación mínima exixible será a do ciclo elemental das ensinanzas de réxime especial de idiomas ou a súa equivalencia para efectos académicos, segundo dispón o anexo do Real decreto 827/2003, do 27 de xuño, polo que se establece o calendario de aplicación da nova ordenación do sistema educativo, establecida pola Lei orgánica 10/2002, do 23 de decembro, de calidade da educación.
2. No caso de acreditar outras titulacións ou coñecementos, corresponderalle á Dirección Xeral de Centros e Ordenación Educativa a determinación da súa validación para efectos de poder participar nunha sección europea.
3. O departamento da correspondente lingua estranxeira comprometerase á coordinación co profesor de materia da sección europea, así como ao posible apoio ao alumnado no desenvolvemento de
clases de reforzo no idioma, no caso da educación secundaria obrigatoria e o bacharelato. Para tal fin deberase designar un profesor, de entre os que impartan docencia de lingua estranxeira ao alumnado de seccións europeas, que actuará como coordinador das actividades de tipo lingüístico que se desenvolven con este alumnado.
A dirección do centro educativo deberá establecer os procedementos que garantan a coordinación semanal das actuacións entre o profesorado que imparte en cada grupo de alumnos de sección europea materias ou módulos e, de ser o caso, o da correspondente lingua estranxeira.
4. O profesorado, tanto de materia ou módulo como, de ser o caso, o de lingua estranxeira, responsable de seccións europeas terá unha redución horaria no ámbito das horas lectivas a razón dun período semanal por cada grupo de sección europea no que imparta docencia e cun máximo de tres períodos semanais, que estará destinada ás actividades de coordinación, avaliación e atención ao programa.
No caso do profesorado especialista de idioma que imparta períodos semanais de reforzo de idioma da sección europea estes computarán como lectivos.
En ningún caso estas reducións e horarios de reforzo poderán implicar aumento do número de profesores do centro.
5. O centro deberá asegurar ao alumnado a posibilidade de continuar nunha sección europea ao longo da etapa correspondente. En consecuencia, deberase tomar en consideración esta circunstancia á hora de asignar grupos ao profesorado autorizado para impartir seccións europeas.
Artigo 8º.-Formación do profesorado.
1. O profesorado tanto de materia ou módulo como, de ser o caso, o de lingua estranxeira que imparta a súa docencia en grupos de sección europea deberá participar nas actividades de formación que se deseñen para o efecto.
2. A docencia de materia ou módulo en seccións europeas terá carácter de actividade de innovación educativa. En consecuencia, o profesorado correspondente, así como o coordinador ao que se refire o punto 3 do artigo 6º, recibirá unha certificación expedida pola Dirección Xeral de Centros e Ordenación Educativa que, en aplicación do disposto no artigo 25 da Orde do 3 de setembro de 2001 (DOG do 10 de setembro), terá unha equivalencia de 20 horas de formación permanente.
Artigo 9º.-Orzamento específico.
Os centros autorizados para participar no desenvolvemento de seccións europeas contarán cunha asignación orzamentaria anual, que será fixada pola Dirección Xeral de Centros e Ordenación Educativa, con cargo á partida de gastos de funcionamento, sempre que as dispoñibilidades orzamentarias o permitan. A xustificación dese importe deberá efectuarse coa dos gastos de funcionamento e de acordo coa normativa aplicable.
Artigo 10º.-Seguimento do plan.
A Dirección Xeral de Centros e Ordenación Educativa propiciará o establecemento de canles de información e intercambio entre os centros participantes e a propia Administración educativa, co fin de permitir a avaliación deste plan experimental.
Para o seu seguimento contarase coa colaboración dos servizos de inspección das distintas delegacións provinciais da Consellería de Educación e Ordenación Universitaria.
Artigo 11º.-Memoria final de curso.
Ao rematar o curso lectivo, o profesorado de materia por conta de cada sección europea deberá remitir unha memoria avaliativa á correspondente delegación provincial da Consellería de Educación e Ordenación Universitaria, que a tramitará á Dirección Xeral de Centros e Ordenación Educativa acompañada dun informe da inspección educativa.
A citada memoria, que deberá contar co visto e prace da dirección do centro, tratará sobre a posta en marcha e desenvolvemento da sección europea, os datos do alumnado (tales como número de grupos e alumnos, e estatísticas de promoción ou titulación), as implicacións na organización do centro, así como observacións e conclusións. Así mesmo, incluirá a programación desenvolvida das materias ou módulos obxecto das seccións e as contribucións do coordinador do correspondente departamento de lingua estranxeira citado no punto 3 do artigo 6º.
Artigo 12º.-Prórroga.
Xunto coa memoria final de curso, a dirección de cada centro deberá notificar se se seguen a cumprir para o ano escolar seguinte as condicións polas que foron autorizadas as súas seccións europeas.
Artigo 13º.-Remate ou suspensión da participación no proxecto.
1. Os centros autorizados para o desenvolvemento de seccións europeas e que no seu momento desexen rematar a súa participación, ou que non podan continuar por deixar de cumprirse algún dos requisitos da autorización, deberán comunicalo á delegación provincial antes do 30 de xuño do ano escolar correspondente.
2. Co propósito de poder facer o seguimento do plan, as delegacións provinciais comunicarán á Dirección Xeral de Centros e Ordenación Educativa, antes do 30 de setembro de cada ano escolar, a situación dos centros da súa provincia autorizados a participar no plan.
3. Cando se dean circunstancias que obriguen a suspensión temporal do desenvolvemento das seccións europeas, como poden ser licenzas por estudos ou baixas temporais, as direccións dos centros deberanas comunicar inmediatamente á citada dirección xeral a través da delegación provincial.
Capítulo II
Autorización dos centros e solicitudes
Artigo 14º.-Autorización dos centros.
1. Corresponderalle á Dirección Xeral de Centros e Ordenación Educativa a autorización dos centros para participar neste plan experimental. No caso da formación profesional específica, a Dirección Xeral de Formación Profesional e Ensinanzas Especiais emitirá o correspondente informe.
2. Poderanse autorizar todos os centros públicos dependentes da Consellería de Educación e Ordenación Universitaria que impartan educación secundaria obrigatoria, bacharelato ou formación profesional específica e que cumpran os requisitos desta convocatoria.
3. A Dirección Xeral de Centros e Ordenación Educativa publicará no Diario Oficial de Galicia a relación dos centros que cada ano escolar estarán autorizados para desenvolver seccións europeas.
4. A autorización renovarase automaticamente cada ano escolar sempre que se sigan a cumprir as condicións de participación. En consecuencia, os centros que conten con autorización para o desenvolvemento de seccións europeas non deberán realizar novas solicitudes, agás no caso de modificación das citadas condicións, como poden ser a extensión do plan a outros cursos ou niveis distintos dos que formaran parte da súa autorización.
Artigo 15º.-Solicitude.
1. Os centros que desexen iniciar a implantación de seccións europeas e que cumpran os requisitos sinalados nos artigos 5º.1, 7º.1, 7º.2 e 7º.3 deberán facer a correspondente solicitude, axustada ao modelo que se recolle no anexo II.
2. A participación ou modificación das condicións de participación deberá contar coa aprobación do claustro de profesores e do consello escolar do centro, co compromiso do profesorado de materia ou módulo obxecto de cada sección, así como co dos correspondentes departamentos de lingua estranxeira.
Artigo 16º.- Documentación da solicitude.
1. Os centros deberán xuntar coa súa solicitude a seguinte documentación:
a) Proxecto de participación no plan, no que se recollan, entre outros aspectos, os obxectivos propostos, etapas e cursos nos que se desenvolverá, materias ou módulos, estratexias metodolóxicas que se vaian empregar, pautas para a avaliación do proxecto e orzamentos previstos.
b) Certificación da aprobación do proxecto polo consello escolar.
c) Certificación do acordo do claustro, con mención explícita do compromiso de manter o profesorado de materia ou módulo ao fronte das seccións europeas ao longo do seu desenvolvemento, así como do compromiso de colaboración na coordinación de tarefas
por parte do departamento didáctico das correspondentes linguas estranxeiras.
d) Relación do profesorado de materia ou módulo para o que se solicita a adscrición da sección europea, xunto coas credenciais ás que se fai referencia no punto 1 do artigo 7º.
e) Certificación da dirección do centro co número de alumnos que participarán nas seccións europeas que se solicitan.
Artigo 17º.-Prazo de presentación e de resolución.
1. A solicitude de autorización formulada pola dirección do centro, xunto con todos os documentos xustificativos mencionados no artigo 15º, deberase tramitar perante a Dirección Xeral de Centros e Ordenación Educativa, a través da inspección educativa correspondente, que deberá informar se a documentación presentada se axusta a todos os requisitos que se establecen nesta orde.
2. O prazo para a presentación de solicitudes rematará o 31 de maio de cada ano escolar, e a resolución deberá realizarse antes do 15 de xullo.
Disposición adicional
Única.-Avaliación e revisión do plan.
Correspóndelle á Dirección Xeral de Centros e Ordenación Educativa a realización das actividades de avaliación que conduzan á revisión, supresión ou extensión deste plan experimental.
Disposición transitoria
Única.-Para o curso 2005-2006, o prazo para a presentación de solicitudes que se determina no punto 2 do artigo 16º rematará o 15 de xullo de 2005.
Disposición derradeira
Única.-Autorízanse as direccións xerais de Centros e Ordenación Educativa e de Formación Profesional e Ensinanzas Especiais para ditar cantas normas sexan oportunas para o desenvolvemento desta orde.
Santiago de Compostela, 10 de xuño de 2005.
Celso Currás Fernández
Conselleiro de Educación e Ordenación
Universitaria
ANEXO I
Credencial anual de participación do alumnado
Dilixencia para facer constar que Don/a ..., alumno do curso ... de ... (ESO, bacharelato, ou denominación do ciclo formativo, segundo proceda) participou no curso académico ... no Plan de Seccións Europeas nas materias (ou módulos) de ... que se impartiron en ... (idioma das seccións).
Vº e prace do
Director/aSecretario/a
Asdo: Asdo: